7
Na lualua te saopoa na maramana
1 Keri ke a Yahweh te bosa vania Noah, “Ko vaa haghe tana vaka, ighoe ma nimua na binaboli udolu, na pukuna itadira na lei vure soko tana maramana, ighoe heghemu vamua to maemane tana matagu. 2 Ko lavira sopa ruarua tana vitu na ovu na lei maumanu tu talamaghinia na ghaniani mana nighi sukaghi, mo ko lavia sakai tadira tara keha, na mane mana vaivine. 3 Mo ko vilira ghua sopa ruarua tana vitu na ovu na lei vata ni manu. Eo, na mane mana vaivine tadira na lei vata ni maumanu mana lei manu soko, ge kara vola tana lualua. 4 E vitu vamua na dani itaeni, mi nau ku vuivunia na horulaghiniana na uha lokani e vati hangavulu na dani me vati hangavulu na bongi. Mu ku taghalaghinira na lei totobo vola soko tu gonira tana maramana.”
5 Ma Noah te goni taonia na hava Yahweh te vetena nia. 6 Noah te saravia ono hangalatu (600) na niuluna tana bona te sara mai na lualua. 7 Agaia ma tauna, ma dalena na mane mana lei taudira tara haghe tana vaka ge kara vola tana lualua. 8 Gaira udolu kolura na lei vata ni maumanu, God te taladira na ghaniadira mana nira sukaghi, ma gaira kara mua nira sukaghi ghua itadira, kolura na lei manu. 9 Ma gaira tara mai tana vaka rua me rua, na mane mana vaivine, te vagha God te vetenaa nia tua Noah. 10 Murina e vitu na dani na lualua te sara mai, me vuivuni na saopoana na maramana udolu.
11 Tana bona Noah te ono hangalatu (600) na niuluna, tana hangavulu vituni na dani tana ruani na vula, na beti sarana na pari te vuravura dato mai tana maramana, mana uha te horu binoru mai tana parako. 12 Mana uha te tona haliu so lokani vati hangavulu na dani me vati hangavulu na bongi. 13 Na dani vaghana keri, Noah te vaa haghe tana vaka kolura tauna ma daledira, Shem, Ham, ma Japheth maira na lei taudira. 14 Gaira kolura tana vaka sopa vatavata ni maumanu vola, dolo mana asi, sule mana pile, kolura ghua na lei manu. 15 Ma gaira tara haghe tana vaka rua me rua, 16 na mane mana vaivine taonia nina vevetena God. Ma Yahweh te vongotia na matauluadira.
17 Mi tana vati hangavuluni na bongi na lualua te sule, me saopoa na pari udolu, me ghate datoa na vaka me leleboa. 18 Mi tana bona na beti te vonu dato me vulea na pari, na vaka te lelebo uto tana vuvunga ni beti. 19 Mi tana sosoko, na beti te saopoi na lei ghotu datogha tana maramana. 20 Me dato vulei na ghotu datogha te kaekage vati na ghoto.* 21 Keri ke, na lei totobo soko tana maramana tara mate, na lei manu, na lei maumanu dolo maia tara asi, mana lei vatavata ni tautagu, mana lei tinoni ghua. 22 Mana lei totobo vola tara loghoa na aheahe tara ghahara tana pari mamaha tara mate ghua. 23 Eo, na lei totobo vola tana maramana, God te taghalaghinira gaira udolu, na lei tinoni, mana lei maumanu sule mana pile, mana lei manu. Ma gaia Noah vamua te ghaha olia te vola, kolura gaira tara haghe kolua tana vaka. 24 Mana beti te saopo udolua na maramana ilokana sakai hangalatu lima hangavulu (150) na bongi udolu.
* 7:20 vati na ghoto Tana leu ni Jew, hangavulu lima na cubit. Na cubit te vagha na koni ni lima na mane.